**BMW F30** on BMW 3-sarjan kuudennen sukupolven malli, jota valmistettiin vuosina 2011–2019. Se korvasi edeltäneen E90-mallin ja seuraajaksi tuli G20. F30:n coupé- ja cabriolet-korimallit tunnetaan omana 4-sarjanaan (F32), ja mallisarjaan kuului lisäksi fastback-korinen 3-sarjan Gran Turismo (F34).

BMW 3-sarja (F30) 2011–2019
---------------------------

Ensimmäisenä korimallina esiteltiin neliovinen sedan kevään 2012 Geneven autonäyttelyssä. Farmarimalli Touringin ensiesittely oli hieman myöhemmin Leipzigissa. F30 kasvoi pituudeltaan 93 mm ja akseliväliltään 50 mm edellismalliin verrattuna. Takaistuimelle tuli hieman lisää pääntilaa ja lisäksi takajalkatilat kasvoivat 1,5 senttimetriä. 480-litrainen tavaratila on 20 litraa edeltäjää suurempi. Raideleveys kasvoi edessä noin neljä ja takana noin viisi senttimetriä.

Vuoden 2012 Euro NCAP -kolaritestistä BMW F30 sai tulokseksi täydet viisi tähteä.

Vuonna 2015 3-sarjaa uudistettiin kevyesti. Suurimmat ulkonäölliset muutokset tehtiin valoihin: eteen sai LED-ajovalot, ja uudelleenmuotoillut takavalot ovat kokonaan LED-tekniikalla toteutetut. Merkittävämpää oli moottoriosaston uudistuminen. Uudet moottorit edustavat BMW Efficient Dynamics -moottoriperhettä, ja niiden kulutus ja päästöt ovat aiempaa pienemmät. Kolmesylinterinen 1,5-litrainen 318i (135 hv) korvasi aikaisemman 316i:n ja nelisylinterinen 2,0-litrainen 330i (250 hv) 328i:n. Tehokkaimmaksi bensiinimoottoriksi ennen M3-mallia esiteltiin kuusisylinterinen 340i (310 hv). Myös dieselmoottoreita päivitettiin, mutta muutokset olivat vähäisempiä kuin bensiinimoottoreissa. Lisäksi sekä manuaali- että automaattivaihteistot olivat uusia, ja niillä pyritään osaltaan pienentämään polttoaineenkulutusta.

* BMW 320d TouringBMW 320d Touring
* Facelift-mallin BMW 340i.Facelift-mallin BMW 340i.

BMW M3
------

BMW M3
3-sarjan urheilumalli M3 esiteltiin coupé-korisen rinnakkaismallinsa M4:n kanssa Detroitin autonäyttelyssä tammikuussa 2014. Auton voimanlähteenä on kaksoisturboahdettu kuusisylinterinen 3,0-litrainen bensiinimoottori, jonka teho on 425 hevosvoimaa. Voimansiirtona on kuusivaihteinen manuaalivaihteisto tai seitsemänportainen kaksoiskytkinvaihteisto.

Lähteet
-------

1. ↑  BMW at the 82nd Geneva Motor Show 2012  17.2.2012. BMW AG. Viitattu 2.3.2017. (englanniksi)
2. ↑  BMW at the 21st Auto Mobil International Leipzig 2012  21.5.2012. BMW AG. Viitattu 1.3.2017. (englanniksi)
3. ↑  Täysin uusi BMW 3 -sarja – Enemmän kaikkea *Taloustaito*.  2.12.2011.  Arkistoitu 3.3.2017. Viitattu 2.3.2017.
4. ↑  Ahonen, Hannu: Täysi lataus.  *Tekniikan Maailma*, 28.12.2011, nro 1/2012, s. 4–5.
5. ↑  BMW 3-sarja 2012 Euro NCAP. Viitattu 2.3.2017. (englanniksi)
6. ↑  Tiedot uudistuneesta BMW:n 3-sarjasta *Tekniikan Maailma*.  7.5.2015. Viitattu 2.3.2017.
7. ↑  BMW featuring 2-series, M3, M4 and i-series at Detroit auto show *Autoweek*.  15.12.2013. Viitattu 2.3.2017. (englanniksi)
8. ↑  First look: 2014 BMW M3 and M4 *Autoweek*.  10.12.2013. Viitattu 2.3.2017. (englanniksi)
9. ↑  2015 BMW M3 *Car and Driver*.  Joulukuu 2013. Viitattu 2.3.2017. (englanniksi)

Aiheesta muualla
----------------

* Kuvia tai muita tiedostoja aiheesta **BMW 3-sarja (F30)** Wikimedia Commonsissa